作者:劉禹錫
標題:馬嵬行
內容:綠野扶風道，黃塵馬嵬驛。路邊楊貴人，墳高三四尺。乃問裡中兒，皆言幸蜀時。軍家誅戚族，天子舍妖姬。群吏伏門屏，貴人牽帝衣。低迴轉美目，風日為無暉。貴人飲金屑，倏忽舜英暮。平生服杏丹，顏色真如故。屬車塵已遠，裡巷來窺覷。共愛宿妝妍，君王畫眉處。履綦無複有，履組光未滅。不見巖畔人，空見淩波襪。郵童愛蹤跡，私手解鞶結。傳看千萬眼，縷絕香不歇。指環照骨明，首飾敵連城。將入鹹陽市，猶得賈胡驚。